ორხონი
ორხონი (მონღ. Орхон гол) — მდინარე მონღოლეთში, სელენგის მარჯვენა შენაკადი. სიგრძე 1124 კმ, აუზის ფართობი 132,8 ათასი კმ². სათავე აქვს ხანგაის მთებში; ზემო წელზე ვიწრო, ადგილ-ადგილ კანიონისებრი ხეობა აქვს, წარმოქმნის 20-მდე მეტრის სიმაღლის ჩანჩქერს; შუა წელზე ხეობა ღრმა და დაკლაკნილია; ქვემო წელზე, მთებიდან გამოსვლის შემდეგ, კალაპოტი 100–150 მეტრამდე განიერდება. საშუალო წლიური ხარჯი შესართავთან ახლოს 120 მ³/წმ-ია. იკვებება უმეტესად წვიმის წყლით. გაზაფხულზე სეზონური თოვლის დნობის დროს წყალდიდობა იცის; ზაფხულის წვიმების დროს წყალმოვარდნები ახასიათებს. გაყინულია ნოემბრიდან აპრილამდე. სანაოსნოა ქალაქ სუხე-ბატორამდე, წყალდიდობის დროს — მდინარე ტუულის შესართავამდე. გამოიყენება ხე-ტყის დასაცურებლად.